
ABSTRAKTI
Ky studim përqendrohet në krahasimin e organizimit të rutinave ditore ndërmjet dy Institucioneve të Edukimit në Fëmijërinë e Hershme (IEFH): Institucionit Parashkollor Montesori dhe Institucionit Parashkollor Publik.
Qëllimi kryesor i studimit është identifikimi i dallimeve dhe ngjashmërive mes këtyre dy modeleve edukative, duke u fokusuar në mënyrën e organizimit të rutinës ditore të fëmijëve përgjatë ditës, strukturimin e aktiviteteve, përgatitjen e mjedisit, ndërveprimin edukator-fëmijë, vëzhgimin pedagogjik, si dhe kohën e kaluar në natyrë.
Studimi bazohet në një qasje cilësore, e cila mundëson një kuptim më të thelluar dhe të detajuar të përvojave, perceptimeve dhe praktikave të përditshme të edukatorëve në Institucionin Parashkollor Montesori dhe Institucionin Parashkollor Publik. Metodologjia cilësore ka bërë të mundur eksplorimin e aspekteve të brendshme dhe nuancave të organizimit të rutinës ditore, të cilat nuk mund të analizohen në mënyrë të plotë përmes të dhënave sasiore.
Instrumentet kryesore të mbledhjes së të dhënave përfshijë vëzhgimin dhe intervistat gjysmë të strukturuara me edukatore. Vëzhgimi ka mundësuar monitorimin e drejtpërdrejtë të rrjedhës së ditës dhe mënyrës se si fëmijët përfshihen në aktivitetet e ndryshme, duke nxjerrë në pah sjellje dhe situata spontane që kontribuojnë në kuptimin e përvojës së tyre të përditshme. Intervistat gjysmë të strukturuara me edukatorët kanë shërbyer për të identifikuar perceptimet e tyre lidhur me organizimin e rutinës ditore, sfidat e hasura dhe përfitimet që ofron secili model edukativ.
Rezultatet e studimit treguan se në Institucionin Parashkollor Publik rutinat ditore organizohen kryesisht përmes aktiviteteve të planifikuara dhe të strukturuara nga edukatorja, ndërsa në Institucionin Parashkollor me qasjen Montesori dominon puna e pavarur dhe zgjedhja e lirë e aktiviteteve nga fëmijët. Gjashtu, u konstatua se mjedisi Montesori është i organizuar në mënyrë që të nxisë autonominë dhe vetëdrejtimin e fëmijëve përmes materialeve të arritshme dhe të strukturuara, ndërsa në institucionin publik fëmijët mbështeten më shumë në udhëzimet e edukatores. Një tjetër gjetje e rëndësishme është se vëzhgimi i fëmijëve luan rol më qendror në planifikimin dhe përshtatjen e aktiviteteve në qasjen Montesori, krahasuar me institucionin publik ku përdoret kryesisht për dokumentim dhe vlerësim të progresit.
Gjetjet e këtij studimi kontribuojnë në pasurimin e njohurive dhe praktikave efektive në Edukimin në Fëmijërinë e Hershme dhe mund të shërbejnë si bazë për përmirësimin e organizimit të rutinave ditore në institucionet parashkollore.
Fjalët kyçe: Edukimi në fëmijërinë e hershme, Institucion Parashkollor Publik, Metodologjia Montesori, Ndërveprimi, Rutina ditore.

ABSTRAKT
Mentorimi konsiderohet një nga mekanizmat më efektivë për mbështetjen e zhvillimit profesional, adaptimit dhe qëndrueshmërisë së mësimdhënësve fillestarë në profesion.
Megjithëse literatura ndërkombëtare e trajton mentorimin si një komponent kyç të induksionit profesional, në kontekstin e Kosovës mungojnë studime që analizojnë rolin e udhëheqjes shkollore në organizimin dhe zbatimin e këtij procesi. Hulumtimi “Roli i udhëheqësit të shkollës në aplikimin e mentorimit të mësimdhënësve fillestarë” synon të eksplorojë rolin e udhëheqësit
të shkollës në aplikimin e mentorimit për mësimdhënësit fillestarë, si dhe të identifikojëpraktikat, sfidat dhe faktorët që ndikojnë në funksionimin e tij në shkollat publike të Kosovës.
Hulumtimi mbështetet në një qasje cilësore me dizajn përshkrues-interpretues. Përzgjedhja e pjesëmarrësve është realizuar përmes mostrës së qëllimshme (purposive sampling). Fillimisht janë përzgjedhur tetë komuna të Kosovës, bazuar në numrin më të madh të mësimdhënësve fillestarë të punësuar. Brenda secilës komunë është përfshirë një shkollë publike, ku janë intervistuar tre akterë kyç të procesit të mentorimit: drejtori i shkollës, një mësimdhënës fillestar
dhe një mësimdhënës me përvojë, duke rezultuar në një mostër prej 24 pjesëmarrësish. Të dhënat janë mbledhur përmes intervistave gjysmë të strukturuara dhe janë analizuar duke përdorur  analizën tematike.
Gjetjet tregojnë se mentorimi në shumicën e shkollave zhvillohet në mënyrë spontane dhe jo mbi baza të strukturuara institucionale. Roli i udhëheqësit të shkollës kufizohet kryesisht në krijimin e një klime mbështetëse dhe lehtësimin e bashkëpunimit ndërmjet kolegëve, ndërsa mungojnë politika të qarta, procedura të formalizuara dhe mekanizma sistematikë për
organizimin, monitorimin dhe vlerësimin e mentorimit. Për më tepër, u identifikuan sfida që lidhen me mungesën e kohës, ngarkesën administrative, paqartësinë e roleve dhe mungesën e mbështetjes institucionale.
Studimi kontribuon në zgjerimin e njohurive mbi udhëheqjen shkollore dhe mentorimin e mësimdhënësve fillestarë në kontekstin e Kosovës, duke ofruar implikime praktike për hartimin e politikave arsimore, forcimin e programeve të induksionit dhe zhvillimin e modeleve më efektive të mentorimit në shkollat publike.

Fjalët kyçe: Mentorimi, udhëheqës shkolle, mësimdhënës fillestarë, mësimdhënës mentor

ABSTRAKTI
Aktivitetet në klube shkollore janë të dobishme për zhvillimin personal dhe akademik të nxënësve. Ato stimulojnë mendimin kreativ, zhvillojnë aftësitë sociale dhe akademike, përmirësojnë përqendrimin dhe reduktojnë faktorët negativë si zemërimi, përtacia dhe vetmia. Megjithatë, mungesa e klubeve aktive në shkollat e arsimit të mesëm të ulët, si dhe kufizimet në numrin dhe llojet e aktiviteteve të organizuara, mbeten sfida të rëndësishme.
Ky hulumtim kishte për qëllim të analizonte organizimin dhe funksionimin e klubeve shkollore në shkollat fillore të arsimit të mesëm të ulët në Kosovë, duke shqyrtuar se si realizohej përfshirja e nxënësve në to dhe ndikimin e kësaj përfshirjeje në suksesin e tyre akademik. Gjithashtu, u synua të vlerësohej roli i klubeve në stimulimin e kreativitetit dhe zhvillimin e aftësive sociale, bashkëpunuese dhe komunikuese të nxënësve, si elemente të rëndësishme të zhvillimit të gjithanshëm të tyre.
Hulumtimi përfshiu një mostër prej 100 mësimdhënësve dhe 150 nxënësve të përzgjedhur nga shkollat urbane dhe rurale të Prishtinës përmes metodës së rastësishme, me qëllim të sigurimit të përfaqësimit sa më real të kontekstit shkollor. Të dhënat u mblodhën përmes pyetësorëve të strukturuar dhe u analizuan me qasje sasiore duke përdorur modelin e hulumtimit përfaqësimor (prerje tërthore), çka mundësoi identifikimin e trendeve dhe modeleve dominuese në funksionimin e klubeve shkollore dhe përfshirjen e nxënësve në to.
Rezultatet treguan se në shkolla kishte klube shkollore, por nuk organizoheshin aktivitete të mjaftueshme dhe të qëndrueshme në kuadër të tyre, gjë që kufizonte mundësitë e nxënësve për përfshirje aktive dhe zhvillim personal. Po ashtu, u evidentua mungesa e planifikimit afatgjatë, mbështetjes institucionale dhe motivimit të vazhdueshëm për mësimdhënësit përgjegjës për këto klube. Bazuar në gjetjet, përmes këtij hulumtimi u ofruan rekomandime konkrete për përmirësimin e organizimit dhe funksionalitetit të klubeve shkollore, duke theksuar nevojën për rritjen e numrit dhe larmisë së aktiviteteve, përfshirjen më të madhe të nxënësve dhe forcimin e rolit të shkollës si mjedis nxitës për zhvillimin akademik dhe social.
Fjalët kyçe: aktivitete e klubeve shkollore, klube të shkollës, pjesëmarrja e nxënësve, zhvillim i aftësive, suksesi akademik.

